**Fernando García Arenal**, de nome completo **Fernando Ángel Augusto García Arenal**, nado en Madrid o 29 de xuño de 1850 e finado en Chamartín de la Rosa en 1925, foi un enxeñeiro de camiños, canais e portos español de orixe galega. Destacou tanto pola súa carreira profesional como polas súas contribucións educativas e sociais, ocupándose dos problemas sociais das clases máis desfavorecidas.

Traxectoria
-----------

García Arenal como vicepresidente no *Boletín de la Sociedad Española de Historia Natural*, 1914.
Foi o único dos tres fillos de Concepción Arenal Ponte e Fernando García Carrasco que chegou a idade adulta.

Aos trece anos, en 1863 marchou á Coruña coa súa nai, que fora nomeada visitadora de prisións de mulleres, e alí rematou os estudos secundarios. Volveu a Madrid en 1868, cando o goberno provisional de Serrano nomeou a Concepción Arenal Ponte Inspectora de Casas de Corrección de Mujeres, e alí estudou e finalizou, en 1875, após o Sexenio Democrático, a carreira de enxeñeiro de camiños. En 1872, mentres cursaba a carreira, ingresou na acabada de fundar Sociedade Española de Historia Natural.

### Carreira

Desenvolveu a súa carreira en Xixón como enxeñeiro-director da Junta de Obras de Puerto, onde realizou importantes traballos no ámbito da enxeñaría portuaria e estudos costeiros. Alí tamén puxo en marcha proxectos sociais, como o Ateneo Casino Obrero. 

En 1889 viviu na cidade de Pontevedra, onde a súa nai Concepción Arenal organizou un faladoiro ao que asistían, entre outros, os enxeñeiros Alejandro Cerdá e José Domínguez, e o catedrático Ernesto Caballero. En abril de 1890 trasladouse a Vigo coa súa nai, e puxo en marcha proxectos no porto de Vigo, como a ponte de ferro para o tráfico comercial. Dotou ao porto dun conxunto de obras complementarias en terra das que carecía (guindastres, almacéns, vías de circulación), concluíu o ramal do ferrocarril a Ourense e construíu a primeira estación de pasaxeiros dotada cos servizos fundamentais; edificou tamén as ramplas do Areal, a dársena do Berbés e os diques de abrigo, así como o peirao que a unía a esta co porto de pasaxeiros da Laxe. Proxectou o futuro porto de Bouzas e deixou licitadas as obras (en máis de 3 millóns de pesetas) do que sería o futuro porto transversal.

Vida persoal
------------

Casou con Ernestina Winter Blanco, irmá de Ernesto Winter, e tiveron varios fillos, incluíndo a Concepción García-Arenal Winter, nai do enxeñeiro Federico Cantero Villamil quen proxectou o tren Ourense-Zamora, e inventor do helicóptero *Libélula Viblandi*.

Notas
-----

1. ↑  O seu primeiro apelido é escrito sen acento gráfico no Álbum da Ciencia do Consello da Cultura Galega, na biografía escrita por Francisco Díaz-Fierros Viqueira. Os descendentes de Fernando Garcia Arenal conservaron os seus dous apelidos unidos como García-Arenal.
2. ↑  "Fernando Angel Augusto García Arenal". *geni\_family\_tree* (en inglés). 1851-06-07. Consultado o 2024-01-05.
3. 1 2 3  "Fernando García Arenal". *dbe.rah.es ; Real Academia de la Historia*. Consultado o 2024-01-05.
4. ↑  "Cronología de Concepción Arenal: pág. 1 - Concepción Arenal". *Biblioteca Virtual Miguel de Cervantes* (en castelán). Consultado o 2024-01-05.
5. 1 2  "Fernando Garcia Arenal no Álbum da ciencia". *consellodacultura.org*. Consultado o 2024-01-05.
6. ↑  "Fernando García Arenal". *dbe.rah.es; Real Academia de la Historia* (en castelán). Consultado o 2024-01-05.
7. ↑  *Revista de Obras Públicas* (1909), números 1752 e 1753.
8. ↑  Genealoxía de Concepción García-Arenal Winter - Geni.com
9. ↑  "Concepción García-Arenal Winter". *geni\_family\_tree* (en inglés). 1880. Consultado o 2024-01-05.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Fernando García Arenal Modificar a ligazón no Wikidata*** |

### Bibliografía

* Díaz-Fierros, Francisco (2013). "Fernando García Arenal". *Álbum da Ciencia* do Consello da Cultura Galega.

|  |  |
| --- | --- |
| Control de autoridades | 
* Wd: Q55838174
* WorldCat
* VIAF: 46776715
* BNE: XX840762
* BNF: 120342446
* DBE: fernando-garcia-arenal
* FAST: 80096
* GND: 1157163165
* ISNI: 0000 0000 5949 3832
* LCCN: n81113473
* OL: OL1560567A

 |